Dôvodová správa k prijatiu návratnej finančnej výpomoci

Od 16.3.2020 boli prijímané protipandemické opatrenia, ktoré mali za následok výpadok dane z príjmov fyzických osôb za rok 2020. V dôsledku prijatých opatrení Mestská časť Košice – Sídlisko KVP bola nútená realizovať zníženie rozpočtu v príjmovej podpoložke 111003 – Výnos dane z príjmov o 97 000,00 eur a súčasne zníženie rozpočtu vo výdavkovej časti, čím by ku koncu roka došlo k ochromeniu niektorých samosprávnych funkcií mestskej časti.

Mestská časť Košice – Sídlisko KVP chce požiadať podľa Uznesenia vlády Slovenskej republiky č. 494 z 12. augusta 2020 o poskytnutie bezúročnej návratnej finančnej výpomoci zo štátnych finančných aktív v súlade s § 13 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, vo výške výpadku dane z príjmov fyzických osôb za rok 2020, t. j. 69 192,00 eur.

Ide o krytie finančných výdavkov na výkon samosprávnych pôsobností z dôvodu kompenzácie výpadku dane z príjmov fyzických osôb v roku 2020 v dôsledku pandémie ochorenia COVID-19.

Spracovala:

Ing. Viera Háberová,

vedúca ekonomického oddelenia